input: NARIADENIE KOMISIE (EÚ) 2015/340
  z 20. februára 2015,
  ktorým sa stanovujú technické požiadavky a administratívne postupy týkajúce sa preukazov a osvedčení riadiacich letovej prevádzky podľa nariadenia Európskeho parlamentu a Rady (ES) č. 216/2008 a ktorým sa mení vykonávacie nariadenie Komisie (EÚ) č. 923/2012 a zrušuje nariadenie Komisie (EÚ) č. 805/2011
  (Text s významom pre EHP)
  EURÓPSKA KOMISIA,
  so zreteľom na Zmluvu o fungovaní Európskej únie,
  so zreteľom na nariadenie Európskeho parlamentu a Rady (ES) č. 216/2008 z 20. februára 2008 o spoločných pravidlách v oblasti civilného letectva a o zriadení Európskej agentúry pre bezpečnosť letectva, ktorým sa zrušuje smernica Rady 91/670/EHS, nariadenie (ES) č. 1592/2002 a smernica 2004/36/ES (1), a najmä na jeho článok 8c ods. 10 a článok 10 ods. 5,
  keďže:
  (1)
  Riadiaci letovej prevádzky, osoby a organizácie, ktoré sa podieľajú na ich výcviku, skúšaní, kontrole, lekárskom vyšetrení a posudzovaní zdravotnej spôsobilosti, musia spĺňať príslušné základné požiadavky stanovené v prílohe Vb k nariadeniu (ES) č. 216/2008. Predovšetkým im osvedčenie alebo preukaz spôsobilosti budú udelené potom, ako preukážu zhodu so základnými požiadavkami.
  (2)
  Európsky preukaz spôsobilosti sa ukázal ako účinný spôsob na uznávanie a osvedčovanie spôsobilosti riadiacich letovej prevádzky, ktorí v rámci svojho povolania zohrávajú jedinečnú úlohu vo fungovaní bezpečného riadenia letovej prevádzky. Prostredníctvom normy pre odbornú spôsobilosť v rámci celej Únie sa znížila nesúrodosť v tejto oblasti a prispelo sa tak k efektívnejšej organizácii práce v súčasnom kontexte narastajúcej regionálnej spolupráce medzi poskytovateľmi leteckých navigačných služieb. Udržiavanie a skvalitňovanie spoločného systému udeľovania preukazov spôsobilosti riadiacich letovej prevádzky pracujúcich v Únii je dôležitým prvkom európskeho systému riadenia letovej prevádzky. Z toho dôvodu by sa teraz mali stanoviť technické požiadavky a administratívne postupy týkajúce sa preukazov spôsobilosti a osvedčení riadiacich letovej prevádzky, ktoré odrážajú súčasný stav v tejto oblasti.
  (3)
  Poskytovanie leteckých navigačných služieb si vyžaduje vysoko kvalifikovaných pracovníkov, a to sa týka najmä riadiacich letovej prevádzky, ktorých spôsobilosť je preukázaná preukazom spôsobilosti vydaným na základe podrobných požiadaviek stanovených v tomto nariadení. Kvalifikačná kategória v preukaze spôsobilosti by mala označovať druh letovej prevádzkovej služby, ktorú je riadiaci letovej prevádzky oprávnený poskytovať. Doložky v preukaze spôsobilosti by mali vyjadrovať konkrétne zručnosti riadiaceho a oprávnenie udelené príslušnými orgánmi na poskytovanie služieb pre konkrétny sektor, skupinu sektorov a/alebo pracovné pozície.
  (4)
  Orgány vykonávajúce dohľad a overovanie súladu podľa tohto nariadenia by mali byť dostatočne nezávislé od riadiacich letovej prevádzky pri vydávaní preukazov spôsobilosti alebo predlžovaní platnosti doložiek, pri pozastavení alebo zrušení preukazov spôsobilosti, kvalifikačných kategórií, doložiek alebo osvedčení v prípadoch, keď už viac nespĺňajú podmienky na ich vydanie. Tieto orgány by mali byť aj dostatočne nezávislé od poskytovateľov leteckých navigačných služieb a výcvikových organizácií. Mali by zostať schopné efektívne plniť svoje úlohy. Príslušný orgán, resp. orgány poverené zodpovednosťou stanovenou v tomto nariadení môžu byť orgány určené alebo zriadené v súlade s článkom 4 nariadenia Európskeho parlamentu a Rady (ES) č. 549/2004 (2). Európska agentúra pre bezpečnosť letectva (ďalej len „agentúra“) by mala pôsobiť ako príslušný orgán na vydávanie a predlžovanie platnosti osvedčení výcvikových organizácií pre riadiacich letovej prevádzky so sídlom mimo územia členských štátov, a ak je to potrebné, aj ich personálu. Ako taká by mala spĺňať rovnaké požiadavky.
  (5)
  Vzhľadom na konkrétne charakteristiky letovej prevádzky v Únii by sa mali zaviesť a účinne uplatňovať spoločné normy odbornej spôsobilosti na riadiacich letovej prevádzky, ktorí sú zamestnaní poskytovateľmi leteckých navigačných služieb, a zabezpečiť tak manažment letovej prevádzky a letecké navigačné služby (ATM/ANS) pre verejnosť.
  (6)
  Členské štáty by mali mať možnosť uplatňovať toto nariadenie na svoj vojenský personál poskytujúci služby verejnosti, ako je uvedené v článku 1 ods. 2 písm. c) nariadenia (ES) č. 216/2008.
  (7)
  Nedostatočná komunikácia často výrazne prispieva k incidentom a nehodám. Preto by sa mali stanoviť podrobné požiadavky na jazykovú spôsobilosť riadiacich letovej prevádzky. Tieto požiadavky sa opierajú o požiadavky prijaté Medzinárodnou organizáciou civilného letectva (ICAO), a predstavujú prostriedok presadzovania týchto medzinárodne uznávaných noriem. V súvislosti s jazykovou spôsobilosťou sa dodržiavajú zásady nediskriminácie, transparentnosti a proporcionality s cieľom podporiť voľný pohyb pracovníkov a zároveň zaručiť bezpečnosť. Platnosť doložky o jazykovej spôsobilosti by mala byť primeraná úrovni spôsobilosti stanovenej v tomto nariadení.
  (8)
  Spoločné pravidlá pre vydávanie a zachovávanie platnosti preukazov spôsobilosti riadiacich letovej prevádzky sú nevyhnutné na zvýšenie vzájomnej dôvery členských štátov vo svoje systémy. Z dôvodu zabezpečenia najvyššej úrovne bezpečnosti by sa mali zaviesť jednotné požiadavky na výcvik, kvalifikáciu a spôsobilosť riadiacich letovej prevádzky, čím by sa zároveň prispelo k zabezpečeniu poskytovania bezpečných a vysokokvalitných služieb riadenia letovej prevádzky a k uznávaniu preukazov spôsobilosti v celej Únii, a tým k rozšíreniu slobody pohybu riadiacich letovej prevádzky a zlepšeniu ich dostupnosti.
  (9)
  Európska organizácia pre bezpečnosť leteckej prevádzky (Eurocontrol) stanovila primerané normy pre počiatočný výcvik, stanovené v špecifikáciách spoločnej základnej učebnej osnovy úvodného výcviku riadiacich letovej prevádzky. S cieľom zohľadniť vedecký a technický pokrok a uľahčiť jednotný prístup k počiatočnému výcviku, čo predstavuje kľúčový prvok pri zabezpečení mobility medzi riadiacimi letovej prevádzky, by sa tieto normy mali zaviesť do právnych predpisov Únie. Požiadavky by sa mali stanoviť aj pre výcvik na stanovišti a pokračovací výcvik, a zohľadniť pri tom platné základné požiadavky podľa článku 8c nariadenia (ES) č. 216/2008. V prípadoch, keď európske požiadavky na výcvik neexistujú, členské štáty môžu naďalej uplatňovať výcvikové normy, ktoré vypracovala ICAO.
  (10)
  Po porade so skupinou expertov vypracoval Eurocontrol požiadavky na posudzovanie zdravotnej spôsobilosti riadiacich letovej prevádzky, ktoré už využívajú členské štáty spolu s prílohou 1 ICAO. Tieto požiadavky by teraz mali byť transponované do právnych predpisov Únie, aby sa zabezpečilo ich jednotné uplatňovanie vo všetkých členských štátoch.
  (11)
  S cieľom zabezpečiť, aby členské štáty plnili svoje povinnosti a zodpovednosti v oblasti bezpečnosti vhodným a štruktúrovaným spôsobom prostredníctvom administratívneho systému a systému riadenia, ktoré prevádzkujú príslušné orgány a organizácie konajúce v ich mene, v súlade so štátnym bezpečnostným programom organizácie ICAO, toto nariadenie by malo ustanoviť požiadavky, ktoré majú príslušné orgány uplatňovať.
  (12)
  Osvedčovanie výcvikových organizácií je jedným z hlavných faktorov, ktoré prispievajú ku kvalite výcviku riadiacich letovej prevádzky a teda k bezpečnému poskytovaniu riadenia letovej prevádzky. Požiadavky na výcvikové organizácie by sa preto mali posilniť. Malo by sa umožniť osvedčenie výcviku podľa druhu výcviku, ako balík výcvikových služieb alebo balík výcvikových a leteckých navigačných služieb, zohľadňujúc osobitnú povahu výcviku, ktorý každá organizácia ponúka.
  (13)
  Všeobecné podmienky získania preukazu spôsobilosti, pokiaľ sa vzťahujú na vek a požiadavky na zdravotný stav, by sa nemali dotýkať držiteľov platných preukazov spôsobilosti. S cieľom zachovať existujúce oprávnenia vyplývajúce z preukazu spôsobilosti a zabezpečiť hladký prechod pre všetkých držiteľov preukazov spôsobilosti a pre príslušné orgány by sa preukazy spôsobilosti a osvedčenia zdravotnej spôsobilosti vydané členskými štátmi v súlade so smernicou Európskeho parlamentu a Rady 2006/23/ES (3) a s nariadením Komisie (EÚ) č. 805/2011 (4) mali považovať za vydané v súlade s týmto nariadením.
  (14)
  V záujme konzistentnosti by sa malo zmeniť vymedzenie pojmu psychoaktívna látka vo vykonávacom nariadení Komisie (EÚ) č. 923/2012 (5).
  (15)
  Zatiaľ čo toto nariadenie nadväzuje na predchádzajúce úspechy a regulačné požiadavky EÚ, v záujme prehľadnosti by sa nariadenie (EÚ) č. 805/2011 malo zrušiť.
  (16)
  V súlade s článkom 17 ods. 2) písm. b) a článkom 19 ods. 1 nariadenia (ES) č. 216/2008 Komisii pomáhala pri príprave opatrení ustanovených v tomto nariadení agentúra.
  (17)
  Opatrenia stanovené v tomto nariadení sú v súlade so stanoviskom výboru, ktorý bol zriadený podľa článku 65 nariadenia (ES) č. 216/2008,
  PRIJALA TOTO NARIADENIE:
  Článok 1
  Predmet úpravy a rozsah pôsobnosti
  1. Týmto nariadením sa stanovujú podrobné pravidlá pre:
  a)
  podmienky na vydávanie, pozastavenie platnosti a zrušenie platnosti preukazu spôsobilosti riadiacich letovej prevádzky a študentov - riadiacich letovej prevádzky, súvisiacich kvalifikačných kategórií a doložiek, ako aj oprávnenia a povinnosti držiteľov takýchto preukazov, kvalifikačných kategórií a doložiek;,
  b)
  podmienky na vydávanie, obmedzenie, pozastavenie platnosti a zrušenie platnosti osvedčení zdravotnej spôsobilosti riadiacich letovej prevádzky a študentov - riadiacich letovej prevádzky, ako aj oprávnenia a povinnosti držiteľov týchto osvedčení;
  c)
  osvedčovanie poverených lekárov a poverených zdravotníckych zariadení pre riadiacich letovej prevádzky a študentov - riadiacich letovej prevádzky;
  d)
  osvedčovanie výcvikových organizácií riadiacich letovej prevádzky;
  e)
  podmienky platnosti, predĺženia platnosti, obnovy platnosti a používania týchto preukazov spôsobilosti, kvalifikačných kategórií, doložiek a osvedčení.
  2. Toto nariadenie sa vzťahuje na:
  a)
  študentov - riadiacich letovej prevádzky a riadiacich letovej prevádzky, ktorí vykonávajú svoje úlohy v rozsahu pôsobnosti nariadenia (ES) č. 216/2008;
  b)
  osoby a organizácie, ktoré sa podieľajú na udeľovaní preukazov spôsobilosti, výcviku, skúšaní, kontrole, lekárskom vyšetrovaní a posudzovaní zdravotnej spôsobilosti žiadateľov v súlade s týmto nariadením.
  Článok 2
  Súlad s požiadavkami a postupmi
  1. Študenti - riadiaci letovej prevádzky, riadiaci letovej prevádzky a osoby, ktoré sa podieľajú na udeľovaní preukazov spôsobilosti, výcviku, skúšaní, kontrole, lekárskom vyšetrovaní a posudzovaní zdravotnej spôsobilosti žiadateľov uvedených v článku 1 ods. 2 písm. a) a b), musia byť kvalifikovaní v súlade s ustanoveniami príloh I, III a IV a musia byť držiteľmi preukazu spôsobilosti udeleného príslušným orgánom uvedeným v článku 6.
  2. Organizácie uvedené v článku 1 ods. 2 písm. b) musia byť kvalifikované v súlade s technickými požiadavkami a administratívnymi postupmi stanovenými v prílohách I, III a IV a musia byť osvedčené príslušným orgánom uvedeným v článku 6.
  3. Osvedčovanie zdravotnej spôsobilosti osôb uvedených v článku 1 ods. 2 písm. a) a b) musí spĺňať technické požiadavky a administratívne postupy stanovené v prílohách III a IV.
  4. Riadiaci letovej prevádzky, ktorých zamestnávajú poskytovatelia leteckých navigačných služieb poskytujúci letové prevádzkové služby vo vzdušnom priestore na území, na ktoré sa vzťahuje zmluva, s hlavnou prevádzkou a sídlom, ak existuje, mimo územia, na ktoré sa vzťahujú ustanovenia zmluvy, sa považujú za takých riadiacich letovej prevádzky, ktorým bol vydaný preukaz spôsobilosti v súlade s odsekom 1, za predpokladu, že spĺňajú obidve tieto podmienky:
  a)
  sú držiteľmi preukazu spôsobilosti riadiaceho letovej prevádzky, ktorý vydala tretia krajina v súlade s prílohou 1 k Chicagskému dohovoru;
  b)
  príslušnému orgánu uvedenému v článku 6 preukázali, že absolvovali výcvik a úspešne vykonali skúšky a hodnotenia zodpovedajúce požiadavkám stanoveným v prílohe I časti ATCO podčasti D oddiele 1 - 4.
  Úlohy a funkcie pridelené riadiacim letovej prevádzky uvedené v prvom pododseku nesmú presiahnuť rozsah oprávnení vyplývajúcich z preukazu spôsobilosti vydaného treťou krajinou.
  5. Praktickí inštruktori a hodnotitelia, ktorých zamestnáva výcviková organizácia so sídlom mimo územia členských štátov, sa považujú za kvalifikovaných v súlade s odsekom 1 za predpokladu, že spĺňajú obidve tieto podmienky:
  a)
  sú držiteľmi preukazu spôsobilosti riadiaceho letovej prevádzky vydaného treťou krajinou v súlade s prílohou I k Chicagskému dohovoru s kvalifikačnou kategóriou a v prípade potreby doložkou ku kvalifikačnej kategórii zodpovedajúcou tej, pre ktorú sú oprávnení vykonávať výcvik alebo hodnotenie;
  b)
  príslušnému orgánu uvedenému v článku 6 preukázali, že absolvovali výcvik a úspešne vykonali skúšky a hodnotenia zodpovedajúce požiadavkám stanoveným v prílohe I časti ATCO podčasti D oddiele 5.
  Oprávnenia uvedené v prvom pododseku sú uvedené v osvedčení vydanom treťou krajinou a musia byť obmedzené na poskytovanie výcviku a hodnotenia pre výcvikové organizácie so sídlom mimo územia členských štátov.
  Článok 3
  Poskytovanie služieb riadenia letovej prevádzky
  1. Služby riadenia letovej prevádzky poskytujú iba riadiaci letovej prevádzky, ktorí majú kvalifikáciu a sú držiteľmi preukazu spôsobilosti v súlade s týmto nariadením.
  2. V súlade s článkom 1 ods. 3 nariadenia (ES) č. 216/2008 členské štáty podľa možnosti zabezpečia, aby služby poskytované alebo sprístupnené verejnosti vojenským personálom, uvedené v článku 1 ods. 2 písm. c) uvedeného nariadenia poskytovali úroveň bezpečnosti aspoň rovnocennú úrovni požadovanej základnými požiadavkami stanovenými v prílohe Vb k uvedenému nariadeniu.
  3. Členské štáty môžu uplatňovať toto nariadenie na svoj vojenský personál, ktorý poskytuje služby verejnosti.
  Článok 4
  Vymedzenie pojmov
  Na účely tohto nariadenia sa uplatňujú tieto vymedzenia pojmov:
  1.
  „mimoriadne situácie“ sú okolnosti vrátane poruchových situácií, ktoré nie sú rutinné ani bežné a pre ktoré si riadiaci letovej prevádzky nevytvoril automatické zručnosti;
  2.
  „prijateľné prostriedky preukázania zhody (AMC)“ sú nezáväzné normy, ktoré agentúra prijala na opis prostriedkov na preukázanie zhody s nariadením (ES) č. 216/2008 a jeho vykonávacími predpismi;
  3.
  „služba riadenia letovej prevádzky (ATC)“ je služba poskytovaná na účely:
  a)
  zabraňovania zrážkam:
  -
  medzi lietadlami a
  -
  medzi lietadlami a prekážkami na prevádzkovej ploche, a
  b)
  urýchlenia a udržania usporiadaného toku letovej prevádzky;
  4.
  „stanovište riadenia letovej prevádzky (ATC)“ je všeobecný výraz, ktorý znamená buď oblastné stredisko riadenia, približovacie stanovište riadenia alebo letiskovú riadiacu vežu;
  5.
  „alternatívne prostriedky preukázania zhody“ sú alternatívou k existujúcim AMC alebo nové prostriedky preukázania zhody s nariadením (ES) č. 216/2008 a jeho vykonávacími predpismi, pre ktoré agentúra neprijala žiadne súvisiace AMC;
  6.
  „hodnotenie“ je vyhodnotenie praktických zručností vedúce k vydaniu preukazu spôsobilosti, kvalifikačnej kategórie a/alebo doložky(-iek) a predĺženiu a/alebo obnoveniu vrátane správania a praktického využitia poznatkov a porozumenia, ktoré hodnotená osoba preukáže;
  7.
  „doložka hodnotiteľa“ je oprávnenie zapísané do preukazu spôsobilosti a tvoriace jeho súčasť, ktoré uvádza odbornú spôsobilosť držiteľa na posúdenie praktických zručností študenta - riadiaceho letovej prevádzky a riadiaceho letovej prevádzky;
  8.
  „stres pri krízovej udalosti“ je prejav nezvyčajných a/alebo extrémnych emocionálnych, fyzických a/alebo behaviorálnych reakcií jednotlivca po nečakanej udalosti, nehode, incidente alebo vážnom incidente;
  9.
  „núdzová situácia“ je závažná a nebezpečná situáciu, ktorá si vyžaduje okamžité konanie;
  10.
  „skúšanie“ je formalizovaný test, ktorým sa hodnotia znalosti a porozumenie jednotlivca;
  11.
  „poradenský materiál (GM)“ je nezáväzný materiál, ktorý vypracovala agentúra a ktorý pomáha objasniť význam požiadavky alebo špecifikácie a používa sa na podporu výkladu nariadenia (ES) č. 216/2008, jeho vykonávacích predpisov a AMC;
  12.
  „miestny identifikačný kód ICAO“ je štvormiestny kód vyjadrený v súlade s pravidlami, ktoré organizácia ICAO predpísala vo svojej poslednej aktualizovanej verzii príručky „DOC 7910“ a ktorý je priradený k miestu leteckej pevnej stanice;
  13.
  „doložka jazykovej spôsobilosti“ je vyhlásenie zapísané do preukazu spôsobilosti a tvoriace jeho súčasť, ktoré uvádza jazykovú spôsobilosť držiteľa;
  14.
  „preukaz spôsobilosti“ je dokument, vydaný a schválený v súlade s týmto nariadením, ktorý oprávňuje jeho právoplatného držiteľa na uplatňovanie oprávnení vyplývajúcich z kvalifikačných kategórií a doložiek, ktoré sú v ňom uvedené;
  15.
  „výcvik na pracovisku“ je fáza výcviku, počas ktorého sa skôr získané pracovné postupy a zručnosti integrujú v praxi pod dohľadom kvalifikovaného inštruktora na pracovisku v reálnej prevádzke;
  16.
  „doložka inštruktora výcviku na pracovisku (OJTI)“ je oprávnenie zapísané do preukazu spôsobilosti a tvoriace jeho súčasť, ktoré uvádza odbornú spôsobilosť držiteľa na poskytovanie výcviku na pracovisku a na syntetických výcvikových zariadeniach;
  17.
  „výcvikové zariadenie čiastkovej úlohy (PTT)“ je syntetické výcvikové zariadenie určené na poskytovanie výcviku pre špecifické a vybraté prevádzkové úlohy bez toho, aby musel študent vykonať všetky úlohy, ktoré sú zvyčajne spojené s prostredím v plnej prevádzke;
  18.
  „cieľ výkonnosti“ je jasné a jednoznačné vyhlásenie o výkonnosti, ktorá sa očakáva od osoby absolvujúcej výcvik, o podmienkach, za ktorých sa výkonnosť dosahuje, a o štandardoch, ktoré by osoba absolvujúca výcvik mala spĺňať;
  19.
  „dočasná neschopnosť“ je dočasný stav, v ktorom držiteľ preukazu spôsobilosti nemôže využívať oprávnenia, ktoré mu z preukazu spôsobilosti vyplývajú, pričom kvalifikačné kategórie, doložky a osvedčenie o jeho zdravotnej spôsobilosti sú platné;
  20.
  „psychoaktívna látka“ znamená alkohol, opiáty, kanabinoidy, sedatíva a hypnotiká, kokaín, iné psychostimulanty, halucinogény a prchavé rozpúšťadlá, s výnimkou kofeínu a tabaku;
  21.
  „doložka ku kvalifikačnej kategórii“ je oprávnenie zapísané do preukazu spôsobilosti a tvoriace jeho súčasť, ktoré uvádza osobitné podmienky, oprávnenia alebo obmedzenia spojené s danou kvalifikačnou kategóriou;
  22.
  „obnova platnosti“ je administratívny úkon, ktorým sa po uplynutí platnosti kvalifikačnej kategórie, doložky alebo osvedčenia obnovujú oprávnenia vyplývajúce z kvalifikačnej kategórie, doložky alebo osvedčenia na ďalšie vymedzené časové obdobie za predpokladu splnenia stanovených požiadaviek;
  23.
  „predĺženie platnosti“ je administratívny úkon, ktorým sa ešte v priebehu trvania platnosti kvalifikačnej kategórie, doložky alebo osvedčenia umožňuje držiteľovi pokračovať v uplatňovaní oprávnení vyplývajúcich z kvalifikačnej kategórie, doložky alebo osvedčenia na ďalšie vymedzené časové obdobie za predpokladu splnenia stanovených požiadaviek;
  24.
  „sektor“ je súčasť riadenej oblasti a/alebo súčasť letovej informačnej oblasti alebo horného letového priestoru;
  25.
  „simulátor“ je syntetické výcvikové zariadenie, ktoré prezentuje dôležité vlastnosti reálneho prevádzkového prostredia a simuluje prevádzkové podmienky, v ktorých môže osoba absolvujúca výcvik priamo vykonávať úlohy v reálnom čase;
  26.
  „syntetické výcvikové zariadenie“ je akýkoľvek typ zariadenia, ktoré simuluje prevádzkové podmienky, vrátane simulátorov a výcvikových zariadení čiastkovej úlohy;
  27.
  „doložka inštruktora výcviku na syntetickom výcvikovom zariadení (STDI)“ je oprávnenie zapísané do preukazu spôsobilosti a tvoriace jeho súčasť, ktoré uvádza odbornú spôsobilosť držiteľa na poskytovanie výcviku na syntetických výcvikových zariadeniach;
  28.
  „výcvikový kurz“ je teoretická a/alebo praktická výučba vypracovaná v štruktúrovanom rámci a poskytovaná vo vymedzenom časovom období;
  29.
  „výcviková organizácia“ je organizácia, ktorej príslušný orgán udelil osvedčenie na poskytovanie jedného alebo viacerých druhov výcviku;
  30.
  „doložka na stanovište“ je oprávnenie zapísané v preukaze spôsobilosti a tvoriace jeho súčasť, ktoré uvádza miestny identifikačný kód ICAO a sektor, skupinu sektorov alebo pracovné pozície, v rámci ktorých je držiteľ preukazu odborne spôsobilý vykonávať prácu;
  31.
  „overenie“ je proces, prostredníctvom ktorého môže držiteľ po úspešnom ukončení kurzu k doložke na stanovište spojeného s kvalifikačnou kategóriou alebo doložkou ku kvalifikačnej kategórii začať uplatňovať oprávnenia vyplývajúce z danej kvalifikačnej kategórie alebo doložky ku kvalifikačnej kategórii.
  Článok 5
  Príslušný orgán
  1. Členské štáty nominujú alebo zriadia jeden alebo viacero príslušných orgánov s pridelenou zodpovednosťou za vydávanie osvedčení a dohľad nad osobami a organizáciami, na ktoré sa vzťahuje toto nariadenie.
  2. V rámci funkčného bloku vzdušného priestoru alebo v prípade poskytovania cezhraničných služieb musia s určením príslušných orgánov súhlasiť zúčastnené členské štáty.
  3. Ak členský štát nominuje alebo zriadi viac ako jeden príslušný orgán, podľa potreby jednoznačne vymedzí oblasti právomocí každého príslušného orgánu z hľadiska zodpovednosti a geografickej oblasti. Medzi uvedenými orgánmi je potrebné zaviesť koordináciu s cieľom zabezpečiť účinný dohľad nad všetkými organizáciami a osobami, na ktoré sa vzťahuje toto nariadenie, v rámci právomoci prislúchajúcej týmto orgánom.
  4. Príslušný(-é) orgán(-y) je(sú) nezávislý(-é) od poskytovateľov leteckých navigačných služieb a výcvikových organizácií. Táto nezávislosť sa dosiahne prostredníctvom zabezpečenia primeraného oddelenia príslušných orgánov na jednej strane a poskytovateľov leteckých navigačných služieb a výcvikových organizácií na strane druhej, ktoré sa vykoná aspoň na funkčnej úrovni. Príslušné orgány vykonávajú svoje právomoci nestranne a transparentne.
  Prvý pododsek sa vzťahuje aj na agentúru, v prípade, že koná ako príslušný orgán podľa článku 6 ods. 2 písm. b) a článku 6 ods. 3 písm. a) bodu ii).
  5. Členské štáty zabezpečia, aby mali príslušné orgány potrebné schopnosti na osvedčovanie a činnosti dohľadu v rámci svojich programov osvedčovania a dohľadu, ako aj dostatočné zdroje na splnenie požiadaviek uvedených v prílohe II (časť ATCO.AR). Členské štáty využijú najmä hodnotenia, ktoré vypracovali príslušné orgány v súlade s prílohou II bodom ATCO.AR.A.005 písm. a) s cieľom preukázať ich schopnosti.
  6. Členské štáty zabezpečia, aby, pokiaľ ide o personál príslušných orgánov, ktorý vykonáva dohľad a certifikačné činností podľa tohto nariadenia, neexistoval žiadny priamy či nepriamy konflikt záujmov, najmä pokiaľ ide o rodinné alebo finančné záujmy príslušného personálu.
  7. Príslušný(-é) orgán(-y) nominovaný(-é) alebo zriadený(-é) členským štátom na účely nariadenia (EÚ) č. 805/2011 sa naďalej považuje(-ú) za príslušný orgán na účely tohto nariadenia, ak príslušný členský štát nestanoví inak. V takomto prípade členské štáty oznámia agentúre názov(-vy) a adresu(-y) príslušného(-ých) orgánu(-ov), ktorý(-é) nominujú alebo zriaďujú na základe uplatňovania tohto článku, ako aj akékoľvek ich zmeny.
  Článok 6
  Príslušný orgán na účely príloh I, III a IV
  1. Príslušným orgánom je na účely prílohy I orgán, resp. orgány nominované alebo zriadené členským štátom, ktorému osoba podáva žiadosť o vydanie preukazu spôsobilosti.
  2. Na účely prílohy III a na účely dohľadu nad požiadavkami prílohy I, pokiaľ ide o poskytovateľov leteckých navigačných služieb, je príslušný orgán:
  a)
  orgán nominovaný alebo zriadený členským štátom ako jeho príslušný orgán dohľadu, v ktorom má žiadateľ svoju hlavnú prevádzku alebo svoje sídlo, ak existuje, okrem prípadov, keď sa v dvojstranných alebo viacstranných dohodách medzi členskými štátmi alebo ich príslušnými orgánmi ustanovuje inak;
  b)
  agentúra, ak má žiadateľ svoju hlavnú prevádzku alebo svoje sídlo, ak existuje, mimo územia členských štátov.
  3. Na účely prílohy IV je príslušným orgánom:
  a)
  v prípade poverených zdravotníckych zariadení:
  i)
  orgán určený členským štátom, v ktorom má poverené lekárske zariadenie hlavné miesto podnikania;
  ii)
  agentúra, ak sa poverené lekárske zariadenie nachádza v tretej krajine;
  b)
  v prípade poverených lekárov:
  i)
  orgán určený členským štátom, v ktorom má poverený lekár, resp. lekárka hlavné miesto výkonu činnosti;
  ii)
  ak sa hlavné miesto výkonu činnosti povereného lekára nachádza v tretej krajine, orgán určený členským štátom, ktorému poverený lekár podáva žiadosť o vydanie osvedčenia.
  Článok 7
  Prechodné ustanovenia
  1. Preukazy spôsobilosti, kvalifikačné kategórie a doložky vydané v súlade s príslušnými ustanoveniami vnútroštátnych právnych predpisov vychádzajúcich zo smernice 2006/23/ES a preukazy spôsobilosti, kvalifikačné kategórie a doložky vydané v súlade s nariadením (EÚ) č. 805/2011 sa považujú za vydané v súlade s týmto nariadením.
  2. Kvalifikačná kategória pre oblastné procedurálne riadenie (ACP) s doložkou ku kvalifikačnej kategórii pre oceánske riadenie (OCN) vydané na základe vnútroštátnych pravidiel vychádzajúcich z článku 31 ods. 1 nariadenia (EÚ) č. 805/2011 sa považujú za vydané v súlade s týmto nariadením.
  3. Osvedčenia zdravotnej spôsobilosti a osvedčenia pre výcvikové organizácie, poverených lekárov a poverené zdravotnícke zariadenia, schválenia programov stanovišťa na udržiavanie odbornej spôsobilosti a výcvikových plánov, ktoré boli vydané v súlade s príslušnými ustanoveniami vnútroštátnych právnych predpisov vychádzajúcich zo smernice 2006/23/ES v súlade s nariadením (EÚ) č. 805/2011, sa považujú za vydané v súlade s týmto nariadením.
  Článok 8
  Nahradenie preukazov spôsobilosti, úpravy oprávnení, výcvikové kurzy a programy stanovišťa na udržiavanie odbornej spôsobilosti
  1. Členské štáty najneskôr do 31. decembra 2015 nahradia preukazy spôsobilosti uvedené v článku 7 ods. 1 preukazmi spôsobilosti, ktoré sú v súlade s formátom stanoveným v dodatku 1 k prílohe II k tomuto nariadeniu alebo najneskôr do 31. decembra 2016 v prípade, že členský štát využije výnimku stanovenú v článku 11 ods. 2.
  2. Členské štáty najneskôr do 31. decembra 2015 nahradia osvedčenia pre výcvikové organizácie pre riadiacich letovej prevádzky uvedené v článku 7 ods. 3 osvedčeniami, ktoré sú v súlade s formátom stanoveným v dodatku 2 k prílohe II k tomuto nariadeniu alebo najneskôr do 31. decembra 2016 v prípade, že členský štát využije výnimku stanovenú v článku 11 ods. 2.
  3. Členské štáty najneskôr do 31. decembra 2015 nahradia osvedčenia pre poverených lekárov a osvedčenia pre poverené zdravotnícke zariadenia uvedené v článku 7 ods. 3 osvedčeniami, ktoré sú v súlade s formátom stanoveným v dodatkoch 3 a 4 k prílohe II k tomuto nariadeniu alebo najneskôr do 31. decembra 2016 v prípade, že členský štát využije výnimku stanovenú v článku 11 ods. 2.
  4. Príslušné orgány prevedú v prípade potreby najneskôr do 31. decembra 2015 oprávnenia skúšajúcich a hodnotiteľov na počiatočný výcvik podľa článku 20 nariadenia (EÚ) č. 805/2011 a oprávnenia skúšajúcich alebo hodnotiteľov odbornej spôsobilosti pre výcvik na stanovišti alebo pokračovací výcvik schválený príslušným orgánom podľa článku 24 nariadenia (EÚ) č. 805/2011 do oprávnení doložky hodnotiteľa alebo najneskôr do 31. decembra 2016 v prípade, že členský štát využije výnimku stanovenú v článku 11 ods. 2.
  5. Príslušné orgány môžu podľa tohto nariadenia v prípade potreby najneskôr do 31. decembra 2015 previesť oprávnenia pre vnútroštátnych inštruktorov výcviku na simulátoroch alebo na syntetickom výcvikovom zariadení na oprávnenia doložky pre inštruktora výcviku na syntetickom výcvikovom zariadení alebo najneskôr do 31. decembra 2016 v prípade, že členský štát využije výnimku stanovenú v článku 11 ods. 2.
  6. Poskytovatelia leteckých navigačných služieb musia najneskôr do 31. decembra 2015 prispôsobiť svoje programy stanovišťa na udržiavanie odbornej spôsobilosti požiadavkám tohto nariadenia alebo najneskôr do 31. decembra 2016 v prípade, že členský štát využije výnimku stanovenú v článku 11 ods. 2.
  7. Výcvikové organizácie pre riadiacich letovej prevádzky musia najneskôr do 31. decembra 2015 prispôsobiť svoje výcvikové plány požiadavkám tohto nariadenia alebo najneskôr do 31. decembra 2016 v prípade, že členský štát využije výnimku stanovenú v článku 11 ods. 2.
  8. Osvedčenia o absolvovaní výcvikových kurzov, ktoré sa začali pred dátumom začiatku uplatňovania tohto nariadenia v súlade s nariadením (EÚ) č. 805/2011 sa uznávajú na účely vydávania príslušných preukazov spôsobilosti, kvalifikačných kategórií a doložiek v súlade s týmto nariadením za predpokladu, že výcvik a hodnotenie sa skončili najneskôr do 30. júna 2016 alebo najneskôr do 30. júna 2017 v prípade, že členský štát využije výnimku stanovenú v článku 11 ods. 2.
  Článok 9
  Zmena vykonávacieho nariadenia (EÚ) č. 923/2012
  V článku 2 vykonávacieho nariadenia EÚ) č.923/2012 sa bod 104 nahrádza takto:
  „104.
  ‚psychoaktívna látka‘ znamená alkohol, opiáty, kanabinoidy, sedatíva a hypnotiká, kokaín, iné psychostimulanty, halucinogény a prchavé rozpúšťadlá, s výnimkou kofeínu a tabaku;“
  Článok 10
  Zrušenie
  Nariadenie (ES) č. 805/2011 sa zrušuje.
  Článok 11
  Nadobudnutie účinnosti a uplatňovanie
  1. Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
  Uplatňuje sa od 30. júna 2015.
  2. Odchylne od odseku 1 sa členské štáty môžu rozhodnúť neuplatňovať do 31. decembra 2016 prílohy I až IV ako celok alebo čiastočne.
  Ak členský štát využije túto možnosť, oznámi to Komisii a agentúre najneskôr do 1. júla 2015. V tomto oznámení sa opíše rozsah takejto výnimky, resp. výnimiek, ako aj program uplatňovania vrátane plánovaných opatrení a príslušného harmonogramu. V takom prípade sa príslušné ustanovenia nariadenia (EÚ) č. 805/2011 budú naďalej uplatňovať.
  Toto nariadenie je záväzné v celom rozsahu a priamo uplatniteľné vo všetkých členských štátoch.
  V Bruseli 20. februára 2015